दिल्ली के ओखला झुग्गी में लोगों का हाल बेहाल

Tue, 05 Jul 2022 17:57:57 +0000

देश की आयरन लेडी कहीं जाने वाली पूर्व प्रधानमंत्री इंदिरा गांधी ने 1971 के चुनाव में एक नारा दिया था, उन्होंने कहा था "गरीबी हटाओ" लेकिन इस नारे को दिए हुए 5 दशक बीत चुके हैं। क्या आपको लगता है देश में गरीबी हट गई है ? यकीनन जवाब आएगा नहीं ! आज भी दुनिया के सबसे ज्यादा गरीब भारत में निवास करते हैं। "गरीबी हटाओ" महज एक नारा नहीं बल्कि एक जीवतं अवधारणा थी जिसके तहत समाज में हाशिए पर पड़े गरीब, वंचित, शोषित और असहाय लोगों एक सम्मानजनक जिंदगी प्रदान करना था। एक ऐसी जिंदगी जिसमें उन्हें बुनियादी जरूरतों के लिए जूझना न पड़े! रोटी, कपड़ा और मकान जिंदगी जीने के 3 मूलभूत आवश्यकताएं कम से कम पूरी हो जाए! लेकिन पूरा देश छोड़िए देश की राजधानी जिसे सबसे रईस इलाकों में से गिना जाता है, जहां सड़कों पर गाड़ियां फर्राटे भरती है पूरा शहर चकाचौंध से भरा होता है उसी दिल्ली में ऐसे लाखों लोग हैं जो आज भी गरीबी, बदहाली और मुफलिसी की जिंदगी गुजारने को विवश हैं। बीते दिन हमने ओखला के रेलवे स्टेशन से सटे सी• आर• आई• इंदिरा कैंप का दौरा किया जहां लाखों लोग झुग्गियों में जिंदगी गुजारने को विवश है। इनका संघर्ष मुख्य रास्तों से अपना घर जाने के साथ ही शुरू हो जाता है। ऐसी संकीर्ण गलियां जहां एक साथ दो लोग आ जा नहीं सकते ऐसी रास्तों से ये लोग अपनी झुग्गियों में आते-जाते हैं।